CHIBALU 1
Londelenu Nshimbi jaNzambi Mwikali Namuzañalu muMaluwi
‘Wayileñeli hatachi, wayileñeli niiyala nimumbanda.’—Matewu 19:4
Yehova * Nzambi diyi wayisumbwishili antu atachi. Bayibolu yatulejaña nawu waleñeli mumbanda watachi, ‘hakumutwala kudi muntu.’ Adama wazañaleli chakwila wahosheli nindi: “Iwu neli dehi ifwaha dami, neli dehi mujimba wami.” (Kutachika 2:22, 23) Yehova wakeñaña nindi adisumbula ashakameña namuzañalu.
Neyi himukwiñila mumaluwi, hadaha mukutoñojoka nenu yuma yejima yakekala chiwahi. Ilaña, nieyala namumbanda adikeña nankashi amonaña kukala. (1 Akorinda 7:28) Muyinu buloshuwa, mukuwanamu nshimbi jamuBayibolu jinateli kuleta muzañalu mumaluwi enu nimuchisaka neyi mujizatisha.—Masamu 19:8-11.
1 LEMESHENU MUDIMU WAYINKAYI YEHOVA
BAYIBOLU YAHOSHAÑA NAWU: Iyala diyi mutu wachisaka.—Aefwesesa 5:23.
Neyi mwasumbula, Yehova nakukeña nindi muhembeña ñodenu chiwahi. (1 Petulu 3:7) Wamuleñeli kulonda yekali nkwashi yenu nawa nakukeña nindi mumukeñi nikumulemesha. (Kutachika 2:18) Mwatela kukeña ñodenu nankashi nawa mwatela kumwilila yuma yinakukeñayi kubadika yimunakukeña.—Aefwesesa 5:25-29.
Neyi mwasumbuka, Yehova nakukeña nindi mulemesheña nfumwenu nankashi nikumukwasha kulonda yazateña mudimu wamwinkawu. (1 Akorinda 11:3; Aefwesesa 5:33) Lemeshenu mwanafuukuliyi nawa zatilenu hamu. (Akolose 3:18) Neyi mukwilaña mwenimu, nfumwenu niYehova akuyikeña nankashi.—1 Petulu 3:1-6.
YUMA YIMWATELA KWILA:
Ihulenu mwinikwenu yayileji chimunateli kwila kulonda mwikali iyala hela mumbanda wamuwahi. Tiyililenu nakanañachima nawa zatenu nañovu kulonda mwikali nayililu yayiwahi
Wundishenu muchima. Hakahita mpinji hakwila mukeluki chakudizañalesha
2 DAKAMENENUÑA CHIKUPU
BAYIBOLU YAHOSHAÑA NAWU: Mwatela kutoñojokaña hayuma yakeñañayi mwinikwenu. (Afwilipi 2:3, 4) Mulemeshenuña mwinikwenu, nakwanuka nenu Yehova wakeñaña ambuñindi ejima ekali ‘amwovu nawantu ejima.’ (2 Timotewu 2:24) “Kwekala muntu wahoshaña mazu akutuboka neyi wudi nakukutapola mpoku yakabali; ilaña madimi awakwamaana akoleshaña antu.” Dichi mwatela kwiluka mazu imwatela kuhosha. (Yishimu 12:18) Spiritu yaYehova yinateli kuyikwasha kulonda muhosheña chachiwahi nawa nakukeña.—Aŋalija 5:22, 23; Akolose 4:6.
YUMA YIMWATELA KWILA:
Lombenu wukwashu kulonda mwikali awunda nikwikala nayitoñojoka yayiwahi henohu kanda muhanjeki nsañu yalema namwinikwenu
Toñojokenu chiwahi hayuma yimunakukeña kuhosha nichimukuyihosha
3 FUUKWILENUÑA HAMU
BAYIBOLU YAHOSHAÑA NAWU: Neyi mwiñila mumaluwi, mukwikala ‘mujimba wumu’ namwinikwenu. (Matewu 19:5) Hela chochu mudi antu ayedi nawa munateli kwikala nayitoñojoka yambuka. Dichi mwatela kudiza kulonda mwiluki chakufuukwila hamu. (Afwilipi 2:2) Mwatela kwikala anuñañana neyi munakufuukulahu. Bayibolu yahoshaña nawu: “Yuma yejima yafuukulañawu antu yakolelaña kumpuña.” (Yishimu 20:18) Itejenu nshimbi yamuBayibolu yiyikwashi hampinji yimunakufuukwila hamu yuma yalema.—Yishimu 8:32, 33.
YUMA YIMWATELA KWILA:
Mwatela kumuleja mwinikwenu chimunakutiya bayi neyi kumuleja hohu nsañu hela chimunakutoñojokaku
Mulejenumu mwinikwenu henohu kanda mwili chuma chimunakukeña
^ par. 4 Yehova hiijina daNzambi washimunawu muBayibolu.
nya_Latn cjk_Latn cjk_Latn lua_Latn cjk_Latn run_Latn lua_Latn cjk_Latn cjk_Latn cjk_Latn cjk_Latn cjk_Latn nya_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn swh_Latn lin_Latn